《万竿烟雨图为广德葛清修赋》
明代·周瑛

葛生家世居桐川，开园种竹临平田。时时酒后发豪兴，凉风疏月落诗篇。

今年见我容台署，手执纨素三尺许。上有潇湘竹万竿，一半模糊带烟雨。

初疑南国荆山寒，卞和入楚犹未还。至宝一时收不尽，遗此满地青琅玕。

又疑西土瑶台夕，秦女吹箫还似昔。凤凰不肯傍人飞，参差乱展云间翼。

画竹何如种竹真，与可去后谁传神。偶披图画识高赏，飒飒寒气生衣巾。

皇都六月日如灼，金铁欲流石欲铄。愿言与子归桐川，同向竹林置双脚。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。